**Мух1амад Шамхалов гьавуралдаса 100 сон**

***«Г1адамазул рек1елъ хут1ила даим»***

План:

1. Цебераг1и
2. Мух1амад Шамхаловасул биография ва творчество рагьи.
3. Конкурс: Бищун лъик1 М. Шамхаловасул куч1дул рик1к1и»
4. Литературияб викторина:
5. М. Шамхаловасул « Гьал муг1рул дие те» - кеч1 ах1и
6. М. Шамхаловасул «Дагъистан» - хор ах1и.
7. М. Шамхаловасул васигат ц1али.
8. Инсценировка «Вац»

**Г1адамазул рек1елъ хут1ила даим**

Хириял, ц1алдохъаби, муг1алимзаби, г1ахьаллъулел киналго!

Жиндир заманаялъ Р. Х1амзатовас цо асаралда хъван бук1ана:

«Армяназул пашманлъи

Арарат мег1ер буго,

Аваразул пашманлъи

Авар мац1 лъач1ел лъимал» - абун.

Исана 100 сон т1убала машгьурав хъвадарухъан, журналист М. Шамхалов гьавуралдаса.

Шамхалов гьавуна Ц1умада районалъул Лъондода росулъ. Гьит1инго бесдаллъун хут1арав Мух1амадилъ лъик1ал хасиятал щулалъана. Щибаб къоялъ халатаб нухалъ хьвадулаан гьев ц1ализе Лъондодаса К1ванаде щвезег1ан, гьоркьохъеб лъай ва тарбия щвана школа- интернаталда ва хадуса лъуг1изабуна партиялъул т1адег1анаб школа. Зах1маталъулаб г1умруялда байбихьана районалъул « Социализмалъул байрахъ» газеталъул редакциялдаса. 1936 соналда х1алт1изе лъугьана республикаялъул « Маг1арул большевик» (Х1акъикъат) газеталъул редакциялде. Гьениб гьес корректорлъиялдаса бет1ерав редакторасде щвезег1ан нух нахъа тана.

Шамхаловас т1оцере хъвалел рук1ана куч1дул ва 1954 соналда гьезул т1ехьги бахъана. Амма хеккого гьев, куч1дул хъвайги тун, хабариял асаразде вуссана. 1965 соналда Дагъистаналъул Т1ахьазул издательствоялъ бахъана гьесул харбазул « К1удияв вац» абураб т1ехь. Хадурккун цоязда хадур цоял Москваялда г1урус мац1алдаги маг1арул мац1алдаги рахъарал « Гьанжесев маг1арулав», «Намус», « Г1умруялъул дарсал», «Дир эмен», «Салтанат», «К1к1алахъ бахъараб кьвагьи», «Гьеб маргьа гуро», «К1удияб г1умруялъул къоял», «Г1адамал руго г1адамал», «Х1алхьи гьеч1ел г1адамал» абурал т1ахьал. Кинабго М. Шамхаловас къат1ибе биччана 20 т1ехь, 16 маг1арул мац1алда ва 4 г1урус мац1алда. Гьесул асаразул героял руго жакъасеб къоялъул г1адамал, рихьизарулел руго гьезул ишал.

Г1емерал соназ Шамхалов вук1ана Дагъистаналъул Журналистазул союзалъул председательлъун, Мах1ачхъала шагьаралъул ва районалъул исполкомазул членлъун, партиялъул Мах1ачхъала шагьаралъул комитеталъул членлъун.

Дагъистаналъул литература бечед гьабиялъулъ лъураб к1удияб бут1аялъе ва х1алт1улъ бихьизабураб х1аракатчилъиялъе г1оло гьесие кьуна «Хурматалъул г1аламат» 3 орден, Дагъистаналъул культураялъул мустах1икъав х1алт1ухъанасул ц1ар, ДАССРалъул Верховный Советалъул Президумалъул Х1урматалъул граммотаби.

Шамхалов мух1амад вук1ана жинда божилъи гьабураб х1алт1и рак1 бац1ц1адго ва к1удияб х1аракатчилъиялда т1убазабулев ват1аналъул патриот, г1акъилаб, гьуинаб, г1одобе биччараб каламалъул, гьит1инасдаги к1удиясдаги рекъезабизе лъалев, берцинаб г1амалалъул, лъик1ав инсан.

Гьединал руго гьесул къисабазул, харбазул аслиял героялги. Нилъеда гьенир ратула ц1ияб г1умру г1уц1улел зах1маталъул бах1арзалги, г1адамазе лъик1лъи гьабизе х1адурал, г1аданлъи ц1ик1к1арал лебалал г1адамалги, х1инкъи – къай лъаларел, г1умруялъулъ рит1ухълъиялъе г1оло къеркьолел ва ц1ияб г1умру г1уц1улел г1олилалги.

Гьев нилъедаса ват1алъана 1995 соналъ 25 декабралда.

Гьале Шамхалов Мух1амад гьавуралдаса ана 100 сон. Амма гьесул асарал добго гъираялда ц1алулел руго, малъулел руго школазда. Ч1аго бук1ина гьесул ц1ар.

***Конкурс « Бищун лъик1 М. Шамхаловасул куч1дул ц1алулел»***

**Мух1амад Шамхаловасде**

Ассаламу г1алайкум, Шамхалил вас Мух1амад,

Авар калам ц1унарав, Ц1умадиев бах1арчи- !

Дурр адаб –х1урмат гьабун адабият бокьулел,

Албаназул наслаби гьоболлъухъ рач1ун руго.

Каламалъул дуруслъи, калимадул мух1канлъи,

Коцонир ч1варал г1адал рекъарал дурр раг1аби.

Ц1адаса Х1амзатица х1урмат гьабурав лачен,

Х1амзатил раулица мисал босарав инсан-!

Рек1елъ иман ц1унарав, инсул т1алъи хирияв,

Хвел гьеч1ел асаразул аслу нахъе ц1унарав-!

Г1умрудул къимат лъарав, къварилъиялъ к1век1арав,

Къуркьулареб рак1алъул , рек1араб хвалчен г1адав!

Мух1амад, дурр г1акъиллъи, г1аданлъи, г1елму адаб,

Г1агараб мац1 ц1унеян, наслабазе васигат,

Авар- г1урусги жубан, жагьилал чиновниказ,

Чорок гьабун хвезабун, рощнол гох1 лъугьун буго.

Мун муг1рузул ц1ум вуго, Ц1умадисев Шамхалов-

Ц1удул кваркьалби руго рахьдал мац1гун, авар мац1

Мац1алъул адаб гьеч1ел, ах1макъзаби дагьлъаги,

Албаназул наслаби - намус – ях1 ц1унун таги!

**Нуж кир г1едег1арал?**

Нуж кир г1едег1арал , г1умрудул къоял,

Гьалагаб г1ор г1адин чваххулел ругел?

Нужерги х1алаки, х1асратал сардал,

Сог1аб гьури г1адин роржунел ругел!

Гьалагаб г1орали сангаралъ къалин,

Сунца ч1езарилел роржунел кърял?

Гучаб гьурияли гьоркьоб къот1улин,

Лъутулел сардазе кин нух къот1илеб?

Унеб г1умруйилан абилароан,

Г1емер жо бук1ана жеги гьабизе.

Заман боржиналъул бицинароан.

Гьебгин воржанхъизе жан бугебани.

Щай гьаб ракьалда т1ад гьоркьохъеб г1умру,

Анкьнусго соналъул бук1унеб гьеч1еб,

Гьоркьоса цониги къо бахъич1ого,

Эел- Ват1аналъе хъулухъ гьабизе?

**Космонавт вуго дун**

Борхатаб маг1арде вахараб мехалъ

Хъах1ил зодихъе квер г1унт1илин ккана.  
Пикраби кунч1ана, куркьби рижана :

Космосалде щайзе дун воржунарев?

Махсароян ккоге дир гьудулзаби,

Гьурилъун воржана хъах1ил зодихъе.

Х1инкъи гьудул гуро, свакги лъаларо.

Гагарин вахъана гьабсаг1аалът дир.

Х1анч1и х1айранлъана дир гьунаралъухъ

Хъергъо пашманлъана дихъги балагьун.

Дунилан абуни рас абилелде

Марсалда рещт1ана, моц1ги нахъе тун.

Дирго росуялъухъ, дирго ракьалъухъ

Рик1к1адаб зодисан валагьула дун:

Г1анк1уял хъамулеб дир хъумур буго.

Г1ака беч1ч1ун уней эбелги йиго

Огь бугеб берцинлъи, лъимал, Марсалда

Бицун божиларо, бихьун гурони.

Гьаниб бугеб лазат, дир гьудулзаби,

Нуж гьеч1ого щай дун сапаралъ арав?

Дунали думалъго гьанив ч1елаан,

Гьалмагълъи гьеч1ого ч1алг1улеб буго.

Гьанибго ригь базе дида к1велаан,

Эбелги гьеч1ого кинха вук1инев?

**Булбул**

Бертаде къач1алев вугилан ккунищ

Дир кавут1а рещт1ун бакънал т1амулел?...

Т1абиг1ат берцин щун воххун вугинищ

Дир рагъиде бахун куч1дул ах1улел?

Ах1уге дие кеч1 гьайбатаб булбул,

Гьудулги рик1к1алъун рак1 бакъван вугин.

Рачунге бакъналги къваридав дие,

Дандияй гьеч1ого ч1унтун бугин рак1.

Дица гьудулалъул адрес кьелаан,

Гьелъухъе боржине к1вах1аллъич1они.

Боржине нухалги малъун телаан,

Гьелъий кеч1 ах1изе мун ч1ух1ич1они.

**Бец1аб сардилъ**

Апрелалъул сордо сих1 къот1ун буго,

Сундул пикрабазда дир шагьар бугеб?

Щвараб г1ор г1адинан гьалаглъун бугин,

Каспиялъул лъида ццин бахъун бугеб.

Г1асрабазул нак1к1ил пардавги борлъун,

Бец1лъукьан раккарал гьал раг1адал щал.

Гьороца хъамулел хъубал жал г1адин,

Женжеди щиб гьазул, щив валагьулел?

**Гьайбатаб хвел**

Эбел , зигардула эбел г1одула ,

Г1ащикъаб маг1у т1ун рак1алъ ах1ула:

Дир беразул канлъи кивдай мун вугев?

Кидаго гьей нухт1а ялагьун ч1ола.

- Вас дова рик1к1ада, г1ат1илъиялда,

Г1одов ккаралъуса вахъунев гьеч1о .

Г1асиял рагъазул майданлъиялда ,

Бак1аб макьидасан ворч1улев гьеч1о.

Гьабугьинан пулеб гьорол саса ч1вала,

Гьелъ гьев гьогьомизе гьавулин кола.

Гьороца гьесул рас борхун бач1уна

Гьанже гурев гьанже вахъилин кола.

Гьениб сверухълъиго сих1 къот1ун буго

Жеги бахъун гьеч1о бак1аб ч1ег1ерги

Бидулал тушбабаз мерхьун рехараб

Харида т1огьолги гьайбалъи гьеч1о.

Т1инч1аб най боржуна т1огьода сверун,

Т1адго рещти1инч1ого т1ад буссун уна.

Наязул гьаракьалъ, наязул мац1алъ,

Гьелъ маг1у гьабулеб бугилан кола:

Каранда гулла щун щапулеб мехалъ,

Щиб рак1алде ккараб рик1к1адав гьобол?

Гьавурай эбелищ, абурай ясищ?

Гьанир анищилан угьараб х1ухьел.

Ахирисеб къо щун къанщулеб мехалъ,

Щиб дуе бокьараб ракь бат1ияв чи?

Т1улакьул вацалищ, херав эменищ,

Аск1ор анищилан ургъел гьабураб.

Гьай талих1 бугев чи, талих1 бугеб хвел,

Духъ ц1акъ г1ададаго г1одула эбел.

Гьай х1урмат бугев чи, х1урмат бугеб хвел,

Хвелазулъ бищунго гьайбатаб хвел.

**Эбелалъул маг1у**

Дур лачен чучанин чи вач1ун вугин,

Чаранлъе рек1еда, нижер бах1арай

Багьадур къанщанин рогьел бач1ананин,

Рачел щулаго къай т1улалъул яцал.

Росдал вассал болъе унеб мехалда,

Дун ч1ух1ун йик1ана духъги ялагьун,

Рагъдаса руссунел багьадуразухъ

Мунги вихьилилан хьулгун йик1ана.

Хасало т1егь балеб Асада т1алде

Т1ок1ав ваккиларо Камалил Башир.

Кавказ къот1ун араб къвек1аб ц1удул т1инч1,

Т1ок1аб боржинаро бабал рокъове.

Хваниги к1варич1о к1ал хъубаб гъалбац1,

Гъара гьабуразда къоно т1амидал.

Къанщани щиб бугеб щобил баг1арбакъ,

Гъачагъазул къавулъ маг1ирукъ лъедал .

Абурал руссинч1ел росдал мусудул,

Дир бах1арай нужгун – гьанжеялдаса.

Муг1рул росабазул бесдалал улбул

Дунги нужер кьерда жакъаялдаса.